સૌરાષ્ટ્રભરમાં જલારામ જયંતીના રોજ જાહેર રજા રાખવાની રઘુવંશી સમાજની માંગ બૂલંદ બની છે. અગાઉ અમરેલી, સાવરકુંડલા, વિસાવદર સહિતના શહેરોમાં આવેદનપત્ર પાઠવવામાં આવ્યા હતા. દરમિયાન સોમવારે રાજકોટ, જૂનાગઢ, બાબરા, કોડીનાર સહિતના શહેરોમાં રઘુવંશી સમાજે જલારામ જયંતીના દિવસે જાહેર રજા રાખવાની માંગ સાથે સરકારમાં પોતાની લાગણીનો અવાજ પહોંચાડ્યો છે. સૌરાષ્ટ્રમાં આવેલા વિરપુરમાં બિરાજતા લાખો લોકો માટે પૂજનીય એવા સંત સિરોમણી જલારામ બાપાની જન્મ જયંતી ૧૪ નવેમ્બરના રોજ ભક્તિભાવ સાથે ઉજવાશે. આ ધર્મોત્સવમાં દેશ-વિદેશથી ભાવિકો વર્ષોથી આવી રહ્યાં છે. ત્યારે સૌરાષ્ટ્રના રઘુવંશીઓ દ્વારા જલારામ જયંતીના રોજ જાહેર રજા રાખવાની માંગ વધુ બુલંદ બની છે.